ఖతర్‌ ఓపెన్‌ క్వార్టర్‌ ఫైనల్స్‌లో
సానియా, మార్టినా పరాజయం
వరుస విజయాలకు బ్రేక్‌
దోహా : ఖతార్‌ ఓపెన్‌ క్వార్టర్‌ ఫైనల్స్‌లో సానియా, మార్టినాలు పరాజయం పొందారు. ప్రపంచ మహిళల టెన్నిస్‌ డబుల్స్‌ నెంబర్‌ వన్‌ జోడి చరిత్రకు మరికొన్ని అడుగుల దూరంలో నిలిచిపోయింది. ఖతార్‌ ఓపెన్‌ క్వార్టర్‌ ఫైనల్స్‌ మ్యాచ్‌లో ఓటమితో మహిళల డబుల్స్‌లో 41 వరుస విజయాల జైత్రయాత్రకు బ్రేక్‌ పడింది. క్వార్టర్స్‌లో సానియా, మార్టినా 2-6,6-4,10-5 తేడాతో రష్యాకు చెందిన ఎలినా వెస్నినా-డారియా కసాట్కినా చేతిలో ఓటమి పాలయ్యారు. గత ఏడాది నుంచి ఇప్పటి వరకు 13 టోర్నమెంట్లలో ఓటమి అనేది లేకుండా వరుస విజయాలతో దూసుకుపోతున్న భారత్‌-స్విస్‌ జోడీకి పెద్ద షాక్‌ తగిలింది. 1994 తరువాత వరుసగా ఎక్కువగా 28 మ్యాచ్‌లు గెలిచిన రికార్డును మాత్రమే అందుకున్న సానియా-మార్టినా 1990లో జానా నవోత్సా-ఎలీనా సుకోవా నెలకొల్పిన 44 మ్యాచ్‌ల రికార్డును చేధించే క్రమంలో కేవలం కొన్ని అడుగుల దూరంలో వెనుదిరిగారు. దీంతో సానియా, మార్టినాలు మహిళల డబుల్స్‌లో అత్యధిక వరుస విజయాల రికార్డును మూడవ స్థానంలో సరిపెట్టుకున్నారు.
కాగా మహిళల డబుల్స్‌లో ప్రపంచ రికార్డు టార్గెట్‌ మాత్రం చాలా పెద్దగా ఉంది. 1983-85 మధ్య కాలంలో మార్టినా నవ్రతిలోవా- పామ్‌ ప్రిమర్‌లు వరుసగా 109 మ్యాచ్‌ల్లో నెగ్గడం ఆల్‌ టైం రికార్డుగా ఉంది.